﻿Acum 70 de ani, fără să știe ce-i așteaptă, părinții și bunicii localnicilor din Certeju de 
Sus și-au unit sărăciile și au cumpărat, la comun, de la un latifundiar al vremii, 201 ha 
de pădure și pășune. Cei 164 de obșteni aveau să se bucure de achiziție doar un an, apoi 
au venit comuniștii și le-au luat tot.  
În vara anului 2010, în timp ce urmaşii lor încercau să-şi recupereze patrimoniul, primăria 
şi-a trecut în proprietate o bună parte din terenul lor. Puțin mai târziu, terenul a fost 
concesionat pe 20 de ani către Deva Gold. Doar aici compania minieră poate să-și 
amplaseze iazurile cu cianuri aferente proiectului de extracție a aurului.  
Povestea terenului ajuns ilegal în folosința companiei miniere a fost transformată într-
un dosar penal în 2016. Atunci, asociația noastră a făcut demersurile necesare către 
DNA Alba în speranța că se va face dreptate. 
Luna aceasta însă, DNA Alba a clasat dosarul fără să ofere prea multe explicații. 
Primarul, consilierii și alți apropiați ai industriei miniere, acuzați de fapte de corupție, au 
scăpat basma curată.  
Ne-am consultat cu avocații și am contestat decizia. Știm însă că singura șansă pentru a 
se face dreptate în corupția generalizată de la Certej e ca dosarul să fie mutat la 
sediul central al DNA din București, acolo unde presiunile locale nu ar mai funcționa. Iar 
acest lucru trebuie făcut degrabă, altfel riscăm ca în maxim o lună DNA Alba să închidă 
definitiv dosarul. Pădurea ar fi pierdută, la fel și speranța noastră ca vinovații să suporte 
rigorile legii. 
Am făcut un memoriu către Călin Nistor, procurorul-șef interimar al DNA, prin care îi 
cerem redeschiderea și preluarea dosarului. Am reunit faptele care arată presiunile 
exercitate în zonă de la presa locală, la comunitatea științifică și la instituțiile statu lui. 
Șansele noastre de a fi ascultați cresc dacă suficient de mulți dintre noi îi vom scrie 
domnului Nistor. Îi trimiți și tu chiar acum memoriul? 
Da, trimit și eu 
 
Asociația noastră nu e singura care a sesizat fapte de corupție în cazul pădurii pe care 
compania minieră vrea acum să o taie.  
Rând pe rând, Corpul de control al Ministrului Afacerilor Interne, Comisia de abuzuri a 
Senatului și ANAF Timișoara au depus la dosar sesizări similare. În plus, au cerut 
extinderea urmăririi penale suspectând și alte infracțiuni conexe.  
Însă Biroul Teritorial DNA Alba s-a mulțumit să expedieze cercetarea faptelor prezentate și 
a omis cu desăvârșire să trateze și solicitările instituțiilor centrale. Probabil presiunea 
locală, ce se resimte în titlurile presei locale [1], și-a spus cuvântul. Mai mult, conexiunile 
șefilor Deva Gold cu puternicii județului ridică grave semne de întrebare. Inclusiv directorul 
Deva Gold, Nicolae Stanca, s-a aflat pe lista de candidați pentru consilieri județeni a 
Partidului Social Democrat. Partidul său deține președinția Consiliului Județean 
Hunedoara. 
Toți apropiații industriei miniere au scăpat, cu sprijinul DNA Alba. Deocamdată.  
Dacă reușim să-l convingem pe procurorul-șef interimar al DNA, Călin Nistor, să 
preia cazul, presiunile locale nu ar mai funcționa.  
Anul trecut, mii dintre noi am scris Ministerului Mediului să oprească defrișarea pădurii de 
la Certej. La scurt timp, ministerul ne-a dat dreptate spunând că e nevoie să se clarifice a 
cui e de fapt pădurea. Ne ajuți acum, din nou, să convingem structura DNA centrală să 
redeschidă dosarul și să preia ancheta? Durează doar câteva minute să citești 
memoriul, să îți adaugi datele personale de contact și să expediezi, cu doar câteva clickuri, 
o copie a acestuia, direct în inbox-ul DNA București. 
Da, trimit și eu 
 
În speranța că se va face dreptate, 
Roxana, alături de echipele Declic și Mining Watch 
 
PS: Doar pădurea de pe Valea Măcrișului mai stă în calea proiectului minier cu cianuri de 
la Certej. Dacă ea dispare, două iazuri de decantare cu deșeuri toxice se vor ridica 
deasupra satului și a orașului Deva. Barajul unuia dintre iazuri va fi chiar mai înalt decât 
Casa Poporului. Pădurea aceasta nu ar trebui să fie în mâinile Deva Gold, ci să fie 
stăpânită de sătenii care au moștenit-o de la bunicii lor. Mi s-a făcut inima cât un purice de 
teamă că vom pierde pădurea când s-a tot discutat de dezincriminarea abuzului în serviciu. 
Iată că nu a fost nevoie ca mult blamatele legi ale justiției să treacă, pentru ca vinovații să 
scape basma curată de acuzațiile de corupție. Dacă dosarul penal ar fi redeschis și s-ar 
muta la DNA-ul central, presiunile locale nu ar mai funcționa. Și pădurea ar avea o 
șansă. Îi scrii chiar acum și tu pocurorului-șef interimar al DNA, Călin Nistor, să preia 
cazul? 
 
Note: 
[1] Aici sunt câteva exemple de titluri din presa locală: “ONG-urile blochează proiecte 
importante pentru hunedoreni” (Ziarul Hunedoreanului) și “Relansarea mineritului în 
Europa nu este un moft” (Informația de Alba). 
 
Schimbarea societății în care trăim depinde de fiecare dintre noi. La fel și dezvoltarea platformei 
independente declic.ro. Nu acceptăm sprijin financiar din partea companiilor sau a altor entități ce doresc 
să influențeze misiunea și valorile noastre.  
Sprijinul financiar, oricât de mic, din partea membrilor ne ajută să ne menținem independența și să 
dezvoltăm acest instrument al participării publice a cetățeanului. 
Contribuie și tu 
 
 
 
